Gemeenskap dra druiweboer ná groot skade‘n Skermgreep uit die video wys een van die wingerdstrokke wat afgesny is. Polisiebeamptes het Donderdag William Borchers se plaas naby Groblersdal in Limpopo gaan besoek nadat ŉ video wat wys hoe sowat 270 van sy wingerdstokke Sondag afgesny is – glo deur ŉ afgedankte werker – groot woede veroorsaak het en wyd opslae gemaak het. William Borchers, ŉ tafeldruifboer, sê sy skade beloop meer as R400 000. Hy en sy vrou is egter oorbluf deur die hulp wat hulle sedertdien van die gemeenskap af ontvang het. Hy sê die werker het in 2013 by die boerdery aangesluit. In 2014 het hy ŉ trekker omgegooi wat toe in ŉ kanaal beland het. Volgens Borchers was hy vies en het hy die man in die kanaal gestamp, maar hulle het daarna die strydbyl begrawe en goed verder saamgewerk. Daar was daarna egter verskeie verdere voorvalle van kabeldiefstal en werkers wat aangeval is. Inligting het daarop gedui dat dié werker glo daarby betrokke was en die man is gevra om die plaas te verlaat. Die werker is in Junie vanjaar ná ŉ tugverhoor en ingevolge wetgewing ontslaan en hy het die afdanking en skeidingspakket wat aan hom gebied is, aanvaar. Daarna het hy Borchers glo begin afpers, beweer dat hy hom met die kop gestamp het en R150 000 geëis vir skade wat kwansuis aan sy oë aangerig is. Doodsdreigemente en dreigemente op WhatsApp het gevolg, maar volgens Borchers wou die polisie nie ŉ saak aanhangig maak nie. “My kinders en my vrou is met die dood gedreig. ŉ Mens sou dink dit sal genoeg wees [om ŉ saak aanhangig te maak]. Hulle het net geweier,” het Borchers vertel. Die situasie het só versleg dat Borchers sy vrou en kinders noodgedwonge sowat twee weke lank van die plaas weggestuur het. Hy het ŉ tussentydse interdik teen die man bekom en by ŉ hofverskyning om dit permanent te maak, het die voormalige werker Borchers glo opnuut gedreig. Kort daarna is vergiftigde vleis by sy huis ontdek en Sondag is die wingerdlote afgesny. Daar is nou groot kommer dat indien die plante nie herstel nie en in Julie herplant moet word, dit nog drie na vier jaar kan duur voor die nuwe plante ŉ oes lewer. Borchers sê hy sal binne die volgende maand weet of die plante herstel. Hy sê ook te midde van die reuseterugslag is hy en sy gesin is stomgeslaan deur die oorweldigende steun wat hulle gekry het nadat die video soos ŉ veldbrand versprei is. Hy het die video eintlik vir sy ma en pa gemaak om die skade vir hulle te wys. “Dit is ŉ baie emosionele ding vir my. Ek en my vrou het in die wingerd gaan sit en ons het só gehuil daai Maandagoggend. “Dit is roerend om te sien hoe die ander werkers ook geraak is.” Borchers sê ook “ons voete is regtig onder ons uitgeslaan” oor die duisende boodskappe van steun en die talle mense, baie van hulle wildvreemdelinge, wat hulle in gebed opdra. Volgens hom voel boere soms geïsoleer en dat hulle op hul eie is, maar daar is die afgelope paar dae ongelooflik na die gesin uitgereik. “Ek sê aan elkeen van julle baie dankie. “Dat ons almal so kan saamstaan in ŉ krisis, is wat ons nodig het. Marcelle Maritz, leier van die VF Plus in Limpopo, het Borchers na aanleiding van die video gekontak en hulp aangebied. Sy het hom op die plaas besoek en is daarna self na die Groblersdal-polisiestasie om terugvoer te eis. Senior polisiebeamptes was minder as ŉ uur later by Borchers op die plaas en sal die voorval ondersoek. “Daar is elke dag iewers ŉ voorval. Dalk ŉ klein iets of ŉ groot ding, maar boere moet weet daar is mense wat hulle kan help,” sê Maritz. Borchers sê die eerste saaknommer wat hy ontvang het, was nadat hy die skade aan sy wingerd vandeesweek aangemeld het. Die klagte van intimidasie en die dreigemente wat hy en sy gesin ontvang het, sal egter nou ook deur die polisie ondersoek word. “Ons voel nou baie rustiger oor die situasie as wat ons ŉ paar dae gelede gevoel het.” Niemand is nog in verband met die voorval aangekeer nie.